Rustenburg-koor roer weer SA’ners se hartsnareRHS se wêreldklas koor in aksie (Foto: Mizanne Hattingh/ Maroela Media) “Vir ons is koor nie net ’n normale aktiwiteit nie. Dit is ons skakel tussen kultuur, sport en akademie in die skool.” Só sê Marli Visser, Hoërskool Rustenburg se hoofmeisie en lid van die koor wat deur die jare heen diep in Suid-Afrikaners se harte gekruip het. Dié indrukwekkende koor het pas ’n splinternuwe musiekvideo uitgereik, dié keer met hul weergawe van Mike & the Mechanics se “Living Years”. “As jy vir iemand iets wil sê, of as jy nog iets wil doen in jou lewe, doen dit nou. Jy weet nie of jy nog more hier gaan wees om dit te kan doen of sê nie,” het Derik Visser gesê. Derik is een van die soliste wat in die video te sien is. Vir dié trotse skool in Rustenburg, is die koor een van hul steunpilare. “Ons is nie net ’n koor nie, ons is ’n uitvoerproduk,” het Marli gesê. Ná die pandemie en die inperkings die koor se aktiwiteit tot stilstand geruk het, is dit vir die leerders heerlik om weer aan hul geliefde buitemuurse aktiwiteit deel te kan neem. “Musiek is ons passie, daarsonder leef ons nie ten volle nie,” het die voorsitter van die koor, Stefan Steenkamp, gesê. Die koor het in 2019 vir die eerste keer die koppe laat draai toe hulle ’n weergawe van Queen se “Bohemian Rhapsody” uitgereik het. Nie net het dié video soos ’n veldbrand versprei nie, dit was Suid-Afrikaners se eerste kennismaking met Bernice West. Dié video is meer as 500 000 keer op YouTube gekyk en is ’n allemintige 2,1 miljoen keer op Facebook gekyk. In 2020 het die skool wéér beïndruk met Coldplay se “Fix You”. Dié lied is kort op die vorige een se hakke, met 1,8 miljoen mense wat dit gekyk het. Sedert die nuwe video gister (22 September) uitgereik is, is daar reeds 50 000 mense wat daarna gekyk het, 1 900 mense wat daarvan gehou het en byna 300 mense wat kommentaar daarop gelewer het. Kyk na die video hier: